Birger Eriksen

Birger Kristian Eriksen (født 17. november 1875 i Flakstad i daværende Moskenes kommune i Lofoten, Nordland, død 16. juli 1958) var en norsk offiser. For ettertiden er Eriksen mest kjent for sin innsats som kommandant ved Oscarsborg festning, hvor han ved den tyske invasjonen den 9. april 1940 beordret ild mot de inntrengende tyske styrkene.


== Liv og virke ==
Eriksen tok examen artium i 1893, og gikk deretter inn på Krigsskolen. Her ble han uteksaminert i 1896, og gikk inn som befal ved infanteriet. I 1899 gikk han over i det nyopprettede festningsartilleriet, der han ble utnevnt til kaptein i 1901 og major fra 1915, da han ble kommandant for Tønsberg befestninger. Samme år ble han kommandant ved Agdenes befestninger, fra 1918 som oberstløytnant. I 1931 ble han kommandant for Bergen befestninger, da som oberst. I 1933 ble han overført som kommandant ved Oscarsborg festning.


=== Senkingen av «Blücher» ===
Eriksen skrev seg inn i norgeshistorien da han som kommandant for det siste festningsverket foran Oslo måtte ta stilling til det tyske angrepet morgenen 9. april 1940. Han hadde da fått meldinger fra Oslofjord festning om at fremmede krigsskip hadde unnlatt å stoppe for varselskudd, og fortsatt nordover forbi festningen, altså med kurs for Oscarsborg. Eriksen vurderte da situasjonen opp mot sin instruks. Hans vurdering var at de fremmede skipene ikke hadde stoppet for varselskudd fra Oslofjord festning, og at neste trekk etter instruksen da skulle være å gi rettet ild med skarp ammunisjon.

Visst fanden skal der skytes med skarpt! 

Eriksen sluttet ut fra dette at han måtte avgi ild med skarp ammunisjon uten varsel. Det var dette han ga ordre om da festningen kl. 04.21 avga ild med alt tilgjengelig artilleri og torpedoer mot det første fremmede skipet i flotiljen. Skipet skulle vise seg å være den tunge tyske krysseren «Blücher».

Enten blir jeg stilt for krigsrett, eller så blir jeg krigshelt. Fyr!

Resten av flotiljen stanset foran Drøbaksundet, og landsatte soldatene som var ment for Oslo, bl.a. i Son. Oberst Eriksen forsinket med andre ord den reelle okkupasjonen av Oslo med nærmere ett døgn, og han skaffet dermed Kongen, Regjeringen og Stortinget det nødvendige tidsvinduet til å forlate Oslo og ta opp motstanden. Forsinkelsen gjorde det også mulig for Norges Bank å evakuere hele gullbeholdningen på 48,8 tonn.


=== Ettermæle ===
Begivenhetene 9. april gjorde ikke oberst Birger Eriksen umiddelbart til noen krigshelt i Forsvarets øyne da freden kom. Selv om Eriksen ble belønnet for sitt valg om å åpne ild, kom han etter krigen også under kritikk fra etterforskere, som følte at han hadde avstått festningen sin tidligere enn det var nødvendig. Eriksen forsvarte seg og sa at han handlet under enormt press, og faktisk åpnet ild mot de tyske inntrengerne, i strid med offisielle norske ordrer om at det først skulle bli skudd av advarsler mot inntrengere.
I tillegg bekreftet undersøkelseskommisjonen av 1945 og kommisjonen for militær undersøkelse fra 1946 Eriksen for å ha oppfylt sine plikter under den tyske invasjonen. Han ble heller ikke stilt for krigsrett og fikk Krigskorset med sverd. 
Etter hvert som årene gikk og de politiske og militære sårene grodde, ble han både blant de militære og menigmann den store krigshelten. I 1977 ble Eriksen flyttet til æreslunden på Vår Frelsers  gravlund. I 1995 kom det på plass en statue av Eriksen på Oscarsborg. I 2008 avduket kong Harald et portrett av Eriksen i Oslo Militære Samfund.


=== Etter militærkarrieren ===
Eriksen gikk av for aldersgrensen i november 1940. Han engasjerte seg også i det sivile samfunn. Da han tjenestegjorde ved Agdenes satt han i kommunestyret i Rissa. Han satt også i kommunestyret i Frogn, og som pensjonist satt han i Drøbak bystyre. Hele tiden representerte han Høyre.


== Utmerkelser ==
Etter andre verdenskrig ble oberst Eriksen blant annet dekorert med Krigskorset med sverd, Deltagermedaljen med rosett og den franske utmerkelsen Croix de Guerre, og han ble offiser av den franske ordenen Æreslegionen.


== Referanser ==


== Eksterne lenker ==
(en) Birger Eriksen – kategori av bilder, video eller lyd på Commons 
(en) Birger Eriksen – galleri av bilder, video eller lyd på Commons